Voortrekkermeisies by monument aangeval; nóg ŉ voorval ure laterArgieffoto Nadat ŉ groep gr. 7-Voortrekkermeisies en ŉ vroue-offisier Vrydagaand by die Voortrekkermonument in Pretoria aangeval en beroof is, het dié toeristebestemming enkele ure later ook onder ŉ gewapende rooftog deurgeloop. Cecilia Kruger, besturende direkteur van die Voortrekkermonument, het dié nuus aan Maroela Media bevestig. Kruger sê personeel van die Voortrekkermonument is “erg geskok” oor dié twee voorvalle wat etlike ure uit mekaar plaasgevind het. In die eerste voorval het vier Voortrekkermeisies en ŉ vroue-offisier glo Vrydagaand laat die sogenaamde piekniekterrein by die Voortrekkersaal verlaat om te gaan stap. Kruger sê daar word in dié stadium beweer dat die groep op ŉ nagmars was, maar daar is nog nie duidelikheid daaroor nie. Volgens haar was die groep besig om te stap toe ŉ man hulle vanuit die bosse met klippe bestook het. Hy het glo kort hierna uit die bosse gespring en met ŉ doringstok vorendag gekom. “Dit is nog nie duidelik presies wat gebeur het nie, maar die man het die vrou in die proses erg aangerand en haar handsak gesteel. Sommige van die meisies het hulp gaan ontbied.” Die vrou was glo “bebloed”, maar haar lewe was nie in gevaar nie. Haar handsak is Saterdagoggend naby die natuurreservaat op dieselfde terrein gevind, maar haar selfoon en beursie is gesteel. “Soos ek met die min inligting wat tans beskikbaar is verstaan, was die res van die Voortrekkermeisies by die piekniekterrein toe die groep gaan stap het. Ons het snags vyf wagte wat met honde op die terrein stap, maar hulle patrolleer net rondom die geboue en nie noodwendig die 250 hektaar natuurreservaat in die omgewing nie.” Sy sê die Voortrekkermonument sal nou met die Voortrekkers vergader om te hoor of die beweerde nagmars deel van die amptelike program was, en dan ook aan alternatiewe maniere begin werk om veiligheid by die monument te verskerp. Kruger sê die stof het nog nie rondom dié voorval gaan lê nie of die Voortrekkermonument het weer onder misdaad deurgeloop. Volgens haar het ŉ motor met vyf insittendes, een vrou en vier mans, Saterdagoggend vroeg toegang betaal om toegang tot die Voortrekkermonument se hoofingang te verkry. Sy sê die motor was skaars in of die bestuurder het die motor omgedraai en na die ingang teruggery. “Die mans het uitgespring en wapens op die veiligheidswagte gerig,” sê sy. “Hulle het die wagte in die huisie beveel om die kasregisters oop te sluit, al die kontant gesteel en toe gevlug. Ons het onder meer twee vrouewagte wat by die hoofingang werk en hulle is geweldig getraumatiseer. Dit is ŉ groot skok.” Kruger sê beraders is tans op pad na die toneel om die veiligheidswagte te besoek. Maroela Media wag op kommentaar van die polisie.